Sa cussentzia

Cosa chi sa cussentzia no ammìtidì
no la fetas e mai no ti fides
ca, testimonzu e reu, ischis e bides
sa falta s'esser tou chi cummìtidi.

Sa cussentzia tua mai tzìdidi:
ti remproverat,  drommas o ischides,
e mediu no b'at chi ti nd'olvides
ca sempre cussa nota ti repìtidi.

Est in donu chi fetas su distratu:
cando s'orija tua ti faèddada
e ti faghet reviver cudd'iscena,

sempre ses in martiriu e in pena
ca s'orij'a a repicu ti martèddada
e sempre s'umbra mala1 jughes fatu.

Su deghe 'e Abrile 1971

1Umbra mala: il rimorso.